b"\n_START_ARTICLE_\nQuedlinburg\n_START_SECTION_\nHist\xc3\xb2ria\n_START_PARAGRAPH_\nEls primers assentaments humans daten del neol\xc3\xadtic. Des de llavors, la zona es va mantenir permanentment habitada i fou esmentada per primera vegada en un document del rei germ\xc3\xa0nic Enric I el 22 d'abril de 922, que es troba avui dia a l'abadia de Convey. Despr\xc3\xa9s de la mort d'Enric I, la seva segona esposa santa Matilde va fundar el 936 al tur\xc3\xb3 del castell un convent de monges, l'abadia de Quedlinburg, com a memorial del seu marit. _NEWLINE_La primera abadessa al segle X d'aquest convent va ser Matilde, la filla de l'emperador Ot\xc3\xb3 I i de la seva dona santa Adelaida. Es va construir un palau imperial; el complex abastava el tur\xc3\xb3, el camp de tornejos i l'esgl\xc3\xa9sia de Sant Wiperti. Hi va tenir lloc al 973 una reuni\xc3\xb3 de la dieta en qu\xc3\xa8 Boleslav I, duc de Boh\xc3\xa8mia, i Mieszko I, duc dels Polan, van retre homenatge a l'emperador. _NEWLINE_Al nord d'aquest palau, Ot\xc3\xb3 III col\xc2\xb7loc\xc3\xa0 el 994 la primera pedra d'una ciutat i la dot\xc3\xa0 de mercat i drets d'encunyaci\xc3\xb3 de moneda i de duana. Origin\xc3\xa0riament constru\xc3\xafda per impulsar l'economia del monestir, en els segles posteriors es va desenvolupar una creixent rivalitat entre la ciutat i el convent. _NEWLINE_La ciutat va passar a pert\xc3\xa0nyer a la lliga de ciutats de la Baixa Sax\xc3\xb2nia al 1384 i a la lliga Hanse\xc3\xa0tica el 1426. El 1477 l'abadessa resol la rivalitat existent a favor seu amb la for\xc3\xa7a de les armes. Quedlinburg se separa de totes les lligues a les quals pertanyia i ha de sotmetre's de manera absoluta. El Roldan, s\xc3\xadmbol de la independ\xc3\xa8ncia de la ciutat, \xc3\xa9s enderrocat. _NEWLINE_Durant la Guerra dels Trenta Anys t\xc3\xa9 lloc el creixement urb\xc3\xa0 de Quedlinburg. Moltes de les mil dues-centes cases de bigues entramades corresponen a aquesta \xc3\xa8poca. Entre aquestes va ser constru\xc3\xafda la St\xc3\xa4nderbau, la casa d'aquest tipus m\xc3\xa9s antiga d'Alemanya. _NEWLINE_Durant el segle XIX va tenir lloc el desenvolupament del cultiu de flors i amb aix\xc3\xb2 va arribar a la ciutat una certa bonan\xc3\xa7a econ\xc3\xb2mica. Aquesta bonan\xc3\xa7a va propiciar la construcci\xc3\xb3 d'una s\xc3\xa8rie de viles d'estil art nouveau. _NEWLINE_El 1936 Heinrich Himmler va utilitzar les esgl\xc3\xa9sies de Sant Wipperti i Sant Servaci al tur\xc3\xb3 del castell per a la benedicci\xc3\xb3 de les banderes de les SS. El motiu era la commemoraci\xc3\xb3 dels mil anys de la mort d'Enric I (936-1936), de qui Himmler es veia com la seva reencarnaci\xc3\xb3. _NEWLINE_Durant la Segona Guerra mundial, la ciutat no va patir greus danys. No obstant aix\xc3\xb2, les autoritats de la RDA no van aconseguir evitar el deteriorament del patrimoni de la ciutat tot i, entre altres mesures, l'arribada de restauradors i obrers especialitzats polonesos. Es va arribar a considerar la demolici\xc3\xb3 de la ciutat vella i la seva reconstrucci\xc3\xb3 en estil socialista. Tanmateix, el projecte no va prosperar per manca de fons. A partir de la reunificaci\xc3\xb3 al 1990, s'han vingut invertint importants sumes en la restauraci\xc3\xb3 del conjunt arquitect\xc3\xb2nic de la ciutat.\n_START_SECTION_\nTransport\n_START_PARAGRAPH_\nLa ciutat de Quedlinburg t\xc3\xa9 una estaci\xc3\xb3  de la Deutsche Bahn que comunica, mitjan\xc3\xa7ant la companyia Harz-Elbe-Express (HEX), trens regionals cap a Hannover via Halberstadt o cap a Berl\xc3\xadn via Magdeburg. Mitjan\xc3\xa7ant el ferrocarril de la Vall del Selke es comunica amb Nordhausen i Wernigerode."